हमारे सामने ऐसी हिन्दी फिल्मों की लंबी फेहरिस्त है जिनमे मीडिया पार्टनरशिप के दरवाजे से घुस आए न्यूज चैनल कहानी में इस अंदाज में घुस आते हैं कि एक तरफ निर्देशक अपनी कहानी कह रहा होता है तो दूसरी तरफ ये अपनी ब्रांड वैल्यू तैयार करने लग जाते हैं, अपनी शक्ल चमकाने में लग जाते हैं जो कि असर में अपनी खबरों और कार्यक्रमों में नहीं करते. रंग दे बसंती में एनडीटीवी इंडिया, मोहनदास में लाइव इंडिया, अपहरण में आजतक, दिल्ली 6 में इंडिया टीवी, कॉर्पोरेट में टाइम्स नाउ, नो वन किल्ड जेसिका में स्टार न्यूज( अब आधा तारा टूटकर एबीपी न्यूज ) में चैनलों ने अपने चेहरे पर जिस अंदाज में फेसपैक पोतने का काम किया है और पूरी फिल्म में जिस अंदाज में पूरी फिल्म में हावी रहे हैं, आप इन फिल्मों से गुजरते हुए आखिर-आखिर तक दुविधा में रहेंगे कि ये फिल्में चैनलों की इमेज की डैमेज कंट्रोल के लिए बनायी गयी थी या सच में कोई कहानी कहने के लिए ? ये मीडिया पार्टनर का फार्मूला तो अब ऐसे स्थापित हो गया है कि शायद ही ऐसी कोई फिल्म बनती होगी जिसमे किसी चैनल को शामिल किए बिना फिल्म अपनी कहानी कह जाती हो. ऐसा लगता है कि निर्देशक के हाथ के साथ-साथ चैनल की असाइनमेंट डेस्क के एक बंदे का हाथ बांध दिया गया हो और कुल दसों उंगली से फिल्म निर्देशित की गयी हो. ऐसे में अनुभव सिन्हा (रामनामी गमछाधारी तस्वीर) ने न केवल इस फार्मूले को ध्वस्त करने का काम किया है बल्कि नागरिक समाज में इन चैनलों की क्या भूमिका है, होनी चाहिए, उसे ठीक-ठीक रेखांकित किया है.